Illum il-Kunsill adotta miżuri ta' kontinġenza għall-implimentazzjoni u l-finanzjament tal-baġit tal-UE għall-2019 fil-każ ta' Brexit ta' ebda ftehim. Il-miżuri għandhom l-għan li jtaffu l-impatt ta' xenarju ta' ebda ftehim fuq il-finanzjament f'firxa wiesgħa ta' oqsma bħar-riċerka u l-agrikoltura. Huma ser jippermettu li l-UE tkompli toħroġ pagamenti lill-benefiċjarji mir-Renju Unit għall-kuntratti ffirmati u għad-deċiżjonijiet meħuda qabel id-data tal-ħruġ, sakemm ir-Renju Unit jibqa' jħallas il-kontribuzzjoni tiegħu maqbula fil-baġit tal-UE għall-2019. Il-Parlament Ewropew ta l-approvazzjoni tiegħu għal dan il-qafas ta' kontinġenza fis-17 ta' April 2019. Xenarju ta' ebda ftehim ma jaffettwax il-prinċipju bażiku li l-UE27 u r-Renju Unit għandhom jonoraw l-impenji finanzjarji li kienu daħlu għalihom flimkien. Il-miżuri maqbula llum ser jgħinu jiżguraw dan. Ser igawdu minnhom l-individwi u l-entitajiet tar-Renju Unit, u ser jevitaw it-tfixkil possibbli għall-benefiċjarji oħra tal-finanzjament tal-UE. Mika Lintilä, Ministru għall-Finanzi tal-Finlandja, li bħalissa għandha l-presidenza tal-Kunsill Skont il-qafas ta' kontinġenza miftiehem, ir-Renju Unit ikollu jikkonferma bil-miktub li ser jikkontribwixxi għall-finanzjament tal-baġit tal-UE għall-2019 kif adottat. Ikollu wkoll jaċċetta l-kontrolli u l-awditi meħtieġa għall-programmi u l-azzjonijiet tal-UE, u jagħmel l-ewwel pagament għall-baġit tal-UE għall-perijodu wara li jitlaq. Ikun biss jekk dawn il-kondizzjonijiet jiġu ssodisfati li tinżamm l-eliġibbiltà tar-Renju Unit u tal-entitajiet tar-Renju Unit għall-finanzjament tal-baġit tal-UE għall-2019. Hekk kif ir-Renju Unit jagħmel il-kontribuzzjoni tiegħu għas-sena sħiħa tal-2019, ir-Renju Unit u l-entitajiet tar-Renju Unit ikunu eliġibbli wkoll fl-2019 għall-finijiet tal-kondizzjonijiet stabbiliti fi kwalunkwe sejħa, offerta, kompetizzjoni jew proċedura oħra li tista' twassal għall-finanzjament mill-baġit tal-UE, ħlief f'każijiet speċifiċi marbuta mas-sigurtà u mat-telf tas-sħubija tar-Renju Unit fil-Bank Ewropew tal-Investiment. Barra minn hekk, il-miżuri ta' kontinġenza għandhom jippermettu wkoll li benefiċjarji fl-istati membri tal-UE jibqgħu jiġu ffinanzjati meta l-eliġibbiltà tagħhom tiddependi mis-sħubija tar-Renju Unit fl-UE, sakemm il-kuntratti u d-deċiżjonijiet legali rilevanti jkunu ġew iffirmati jew adottati qabel il-ħruġ tar-Renju Unit. Dan il-qafas ta' kontinġenza ma jibqax japplika jekk ir-Renju Unit ma jkomplix il-pagamenti jew jekk ikunu ġew osservati nuqqasijiet sinifikanti fl-eżekuzzjoni tal-kontrolli u tal-awditi. Dan huwa mingħajr preġudizzju għal ftehim li għandu jiġi nnegozjat f'xenarju ta' ebda ftehim dwar is-saldu finali bejn l-UE u r-Renju Unit, li jkollu jkopri l-obbligi reċiproċi fl-intier tagħhom li jirriżultaw mis-sħubija tar-Renju Unit fl-UE. Il-miżuri maqbula llum huma maħsuba biex ma jkun hemm l-ebda effett fuq l-ishma relattivi tal-istati membri tal-UE27 fil-finanzjament tal-baġit tal-UE għall-2019. Informazzjoni Ġenerali Minn mindu r-Renju Unit ta notifika dwar l-intenzjoni tiegħu li joħroġ mill-UE, l-UE ddikjarat b'mod konsistenti li kemm l-UE kif ukoll ir-Renju Unit għandhom jirrispettaw l-obbligi finanzjarji li jirriżultaw mill-perijodu kollu tas-sħubija tar-Renju Unit fl-UE. Dan il-prinċipju tfakkar fil-linji gwida tal-Kunsill Ewropew (Artikolu 50) tat-29 ta' April 2017 għan-negozjati tal-Brexit u kien rifless fl-abbozz tal-ftehim dwar il-ħruġ miftiehem bejn is-27 stat membru u l-gvern tar-Renju Unit f'Novembru 2018. In-nuqqas ta' ftehim dwar il-ħruġ fid-data tal-ħruġ ma jaffettwax dak il-prinċipju gwida. Regolament tal-Kunsill dwar miżuri li jikkonċernaw l-implimentazzjoni u l-finanzjament tal-baġit tal-Unjoni għall-2019 fir-rigward tal-ħruġ tar-Renju Unit mill-UE Ara l-paġna tal-laqgħa